Cicakman 2: Planet Hitam

***Cicakman 2: Planet Hitam***, atau ***Cicakman 2*** ialah filem aksi cereka sains komedi adiwira Malaysia 2008 arahan Yusry Abdul Halim dengan skrip oleh Yusry dan Meor Shariman terbitan KRU Studios dengan kerjasama Grand Brilliance. Ia merupakan kesinambungan daripada filem *[[Cicak-Man]]* dan filem kedua dalam trilogi ''Cicak-Man''. Filem ini mengisahkan tentang kekecohan di Metrofulus apabila bandar itu dilanda pencemaran air yang teruk, yang dikatakan berpunca daripada sistem kawalan air mentah yang dicipta oleh Profesor Klon. Kemunculan Rrama telah menimbulkan masalah apabila dia bertindak menghapuskan semua musuh Profesor Klon termasuk Cicak-Man. Pada masa yang sama, Ginger Ghosts pula kembali untuk membalas dendam terhadap Cicak-Man atas kematian mereka. Saiful Apek, Yusry, Fasha Sandha, Aznil Nawawi, AC Mizal, Adlin Aman Ramlie dan Jalaluddin Hassan kembali menjayakan watak masing-masing.

Penggambaran dijalankan pada Oktober 2007 di Kuala Lumpur, Perak, Pulau Pinang dan dimuktamadkan pada Disember 2007. Filem ini ditayangkan pada 11 Disember 2008 dan menerima ulasan positif daripada pengkritik filem. Ia menjadi kegagalan komersial apabila hanya meraih kutipan pecah panggung sebanyak RM2.7 juta berbanding filem pertama yang memperoleh kutipan RM6.7 juta. Di Indonesia, filem ini ditayangkan pada Januari 2009. Filem ini telah menerima 2 anugerah dari 9 pencalonan di Festival Filem Malaysia ke-22. Kesinambungannya dengan menampilkan pelakon baharu, *[[Cicakman 3]]*, dikeluarkan pada Mac 2015.

## Plot
Professor Klon (Aznil Nawawi) telah kembali. Kali ini bukan sahaja untuk menjadi Presiden Bandar Metrofulus, malah untuk menguasai bekalan air dunia melalui rancangan "Planet Hitam". Apabila planet biru kita hanya tinggal 72 jam sebelum menjadi hitam, Cicakman (Saiful Apek) datang menyelamat.

Namun Cicakman harus berhadapan dengan musuh-musuh lama; Ginger Boys, yang kembali menjadi lebih berkuasa dalam bentuk spiritual sebagai Ginger Ghosts (Adlin Aman Ramlie & AC Mizal). Tambahan lagi, Profesor Klon telah mengupah seorang pembunuh; Rrama (Tamara Bleszynski), seorang pembunuh rahsia yang mencapai kepuasan dengan membunuh seolah ia sebuah persembahan seni yang tulen. Apabila keadaan menjadi semakin buruk, seorang adiwira juga memerlukan pertolongan. Tetapi pertolongan muncul dalam bentuk yang tidak diduga, termasuk Danny (Yusry Abd Halim), kawan baiknya, seorang pakar feng shui hebat (Louisa Chong), dan pihak yang tidak terduga.

Selain tanggungjawabnya menyelamatkan bumi, Cicakman mempunyai dilema peribadi untuk membezakan Hairi dan Cicakman. Dia perlu menyelesaikan perasaan peribadinya terhadap Tania (Fasha Sandha), yang sedang mencari identiti sebenar Cicakman dan dia juga perlu memilih untuk mengorbankan nyawa sendiri atau menyelamatkan Iman (Sharifah Amani), adik perempuan Danny yang buta.

## Pelakon
### Pelakon utama
* Saiful Apek sebagai Hairi Yatim/Cicak-Man
* Fasha Sandha sebagai Tania Ashraf (Tania)
* Aznil Nawawi sebagai Profesor Klon
* Tamara Bleszynski - Memperkenalkan seorang artis di Indonesia sebagai Rrama - Yang suka bergaduh dan berlawan dengan Cicak-Man (merupakan antagonis utama).
* Yusry Abdul Halim sebagai Arwah Danny - "Cuma Hairi mimpi je kat dia" 

### Pelakon Pembantu
* Adlin Aman Ramlie sebagai Ginger Ghost 1
* AC Mizal sebagai Ginger Ghost 2
* Sharifah Amani sebagai Iman
* Louisa Chong sebagai Miss Chee
* Linda Onn sebagai Amar (Itu nama Rama Dalam penyamaran terbalikkan namanya di cermin dan jurukamera di berita News11| Contohnya: AMAR/RAMA).

### Penampilan Khas
* Fahrin Ahmad sebagai Jurukamera
* Aziz M. Osman sebagai Bos Fulus News
* Julia Ziegler sebagai Guru Tadika
* Edry Abdul Halim & Munir sebagai Perompak 
* Ridzuan Hashim sebagai Abu Bakar
* Jalaluddin Hassan sebagai Presiden Ramlan
* Azwan Ali, Dee,  Harry Boy & Julie Dahlan sebagai Jiran
* Hafidzuddin Fazil sebagai Ketua Bomba
* Nadia Mustafar & Mak Jah sebagai 2 wanita di Pasar Raya 
* Karam Singh Walia sebagai Dirinya sendiri
* Mamat Khalid sebagai Lelaki Melayu
* Alastair Campbell sebagai Lelaki Amerika
* Zack Taipan sebagai Lelaki Jepun
* John Wayne Muganga sebagai Lelaki Afrika
* Prem Najib Mohammad sebagai Lelaki Arab
* Jaja sebagai Wanita Cina
* Azhari Zain sebagai Profesor Klon Jr.
* Ryzal Jaafar sebagai Penduduk Metrofulus

## Penerbitan
*Cicakman 2: Planet Hitam* ialah filem ketiga terbitan KRU Studios selepas *[[Cicak-Man]]* dan *[[Duyung (filem)|Duyung]]*. Ia diarahkan oleh Yusry Abdul Halim yang turut kembali menulis skrip bersama Meor Shariman. Menurut Yusry, dalam kesinambungan *Cicak-Man*, peminat boleh menjangkakan lebih banyak adegan aksi berbanding filem pertama, yang lebih ditujukan kepada pengenalan watak. Ditanya mengenai pengurangan unsur komedi dalam filem ini, Yusry berkata: "Saya akui dalam *Cicakman 2* sememangnya dikurangkan elemen komedi dan disuntik dengan elemen emosi dengan penekanan diberi terhadap penjiwaan watak-watak, terutama watak utamanya, Hairi/Cicakman yang digali dalaman jiwanya,". Menurutnya, pengurangan elemen komedi dalam *Cicakman 2* tidak dibuat secara begitu sahaja tetapi ia sebenarnya diimbangi dengan penambahan lebih banyak elemen aksi.

Saiful Apek kembali melakonkan watak sebagai Hairi/Cicakman. Mengulas mengenai kelainan wataknya dalam *Cicakman 2*, Apek dalam nada serius mengakui: "Saya merasakan kelainannya kali ini dan ia menunjukkan sisi sebenar watak Hairi di sebalik perangainya yang gila-gila itu. Ini cabaran baru buat saya, kerana perlu mengawal lakonan saya supaya tidak kelakar seperti lazimnya". Aznil Nawawi sekali lagi diberi tanggungjawab menghidupkan watak antagonis utama, Profesor Klon. Aznil dinyatakan berkata: "Saya puas melakonkan watak itu, cuma saya khuatir penonton pula yang tidak puas tengok Profesor Klon kali ini berbanding Profesor Klon yang lebih banyak berdandan glamor dalam *Cicakman*".

Watak Rrama pada awalnya ditawarkan kepada Erra Fazira, bekas isteri pengarah filem ini, Yusry Abdul Halim. Namun begitu, beliau terpaksa menolak kerana kesibukan. Watak Rrama kemudiannya diberikan kepada pelakon Indonesia, Tamara Bleszynski untuk menarik perhatian penonton dari negara itu. Menurut Yusry, beliau tertarik dengan kredibiliti Tamara bagi melakonkan watak Rrama, sambil berkata: "Daripada raut wajah dan susuk tubuhnya saya dapati dia amat sesuai untuk melakonkan watak Rrama. Penampilan Tamara sebagai salah satu strategi untuk menarik perhatian para penonton di Indonesia. Ini kerana kami merancang untuk menayangkan *Cicak-Man 2* di Indonesia". Tamara pula mengakui berlakon dalam *Cicakman 2* benar-benar menguji kesabarannya. Barisan pelakon baharu diperkenalkan dalam filem ini termasuk Sharifah Amani yang melakonkan watak Iman, adik Danny lakonan Yusry. Amani berkata, peluang berlakon bersama KRU tidak wajar dilepaskannya kerana beliau juga ialah peminat KRU. Beliau berkata mengenai wataknya: "Saya suka menjadi Iman yang buta tapi dalam masa yang sama dia sangat berdikari. Tidak kira apa juga dia cuba lakukan sendiri,". Mamat Khalid, Julia Ziegler, Linda Onn, Fahrin Ahmad, Aziz M. Osman, Nadia Mustafar, Ridzuan Hashim, Julie Dahlan, Azwan Ali dan Dee ialah antara pelakon yang membuat penampilan kameo.

Penggambaran telah dijalankan pada 27 Oktober 2007 di Pulau Pinang, Gua Tempurung, Kampar, Universiti Teknologi Petronas, dan Kuala Lumpur dan berakhir pada 3 Disember 2007. Kos pembikinan menelan belanja sebanyak RM2.5 juta. Kostum yang digunakan dalam sekuel ini lebih berkualiti berbanding filem sebelumnya iaitu berharga RM50 ribu setiap set manakala dalam filem pertama, kostum yang digunakan hanya berharga RM20 ribu setiap set. Filem ini menjalani pembikinan 'A Print' di Bangkok, Thailand. Imej janaan komputer (CGI) dilakukan sendiri oleh Yusry dengan jangka masa yang diambil untuk menyiapkan CGI sahaja mengambil tempoh yang panjang iaitu selama tujuh bulan. Yusry dinyatakan berkata: "Kalau nak dikira semua kerja-kerja CGI dan komputer grafik yang digunakan untuk filem ini, kosnya akan menjadi satu angka yang tidak masuk akal. Tapi semuanya dibayar dengan titik peluh saya sendiri kerana kerja-kerja itu dibuat secara dalaman,". Poster filem ini direka bentuk oleh pelakon, Isma Yusoof.

## Muzik

Album runut bunyi *Cicakman 2: Planet Hitam* dikeluarkan pada 1 September 2008 dan memuatkan sebanyak 10 lagu. Tiga lagu dalam album runut bunyi ini, iaitu "Planet Hitam" oleh Tyco, "Di Bius Cinta" oleh Yusry dan Melly Goeslaw, dan "Mau Yang Besar" oleh Pianka dikeluarkan sebagai single utama yang mana ketiga-tiganya diterbitkan khas untuk filem ini. Menurut Yusry ketika ditanya mengenai lagu "Di Bius Cinta": "Lagu "Di Bius Cinta" ini ciptaan Melly Goeslaw dan dinyanyikan oleh saya dan dia. Kami juga berterima kasih dengannya kerana sudi terlibat sama dalam filem ini meskipun sekadar satu lagu. Dia (Melly) bersetuju terlibat kerana anaknya cukup suka dengan filem *Cicakman* sewaktu ditayangkan di sana (Indonesia) dulu,".

;Senarai runut

## Keluaran

### Pemasaran
*Cicakman 2: Planet Hitam* mendapat tajaan syarikat telekomunikasi Celcom. Dengan itu, Celcom akan menawarkan kandungan mudah alih seperti nada dering monofonik, polifonik, logo operator dan trailer bagi membantu promosi filem ini. Ini menjadi filem kedua tajaan Celcom selepas *[[Cuci]]*.

Selain itu, filem ini juga turut ditaja oleh rangkaian restoran makanan segera, 1901. Rangkaian restoran itu telah menambah makanan baru dalam menu iaitu hot dog Cicakman yang turut memainkan peranan membantu promosi filem ini.

### Tayangan
Filem ini telah ditayangkan buat pertama kalinya di Festival Filem Antarabangsa Pusan ke-13 pada 5 Oktober 2008 sebagai tayangan perdana dunia bagi segmen adiwira di rantau Asia. Dua lagi sesi tayangan diadakan pada 7 Oktober di festival berkenaan. Di Malaysia, Singapura, dan Brunei, filem ini ditayangkan di 70 pawagam pada 11 Disember 2008 dengan sasaran sejuta penonton oleh penerbit berbanding 670 ribu penonton untuk filem *[[Cicak-Man]]*. Filem ini ditayangkan di Indonesia pada Januari 2009.

## Sambutan

### Kutipan pecah panggung
Filem ini berjaya memperoleh kutipan pecah panggung sebanyak RM1.3 juta dalam tempoh 4 hari tayangan perdana rasmi. KRU mensasarkan bahawa *Cicakman 2* mampu meraih kutipan sebanyak RM3 juta. Bagaimanapun, kutipan filem ini gagal menyaingi kutipan filem pertama apabila hanya berjaya mencapai kutipan pecah panggung sebanyak RM 2.7 juta.

### Ulasan kritis
Filem ini menerima ulasan yang rata-ratanya positif daripada pengkritik filem. Menulis untuk *[[Berita Harian]]*, Farihad Shalla Mahmud memberikan ulasan positif untuk filem ini sambil berpendapat ia "sarat aksi". Suzan Ahmad dari *[[Berita Minggu]]* memuji filem ini dan menulis "...Kalau dikatakan kemunculan siri kedua filem superhero *Cicakman* tidak mengundang perbandingan di kalangan pengkritik dan pencinta filem semasa mereka yang kaki wayang terutama remaja dan kanak-kanak. Tidak kurang juga harapan untuk melihat hasilnya kali ini tampil lebih berbeza dan menghiburkan cukup tinggi...". Nurul Ain Mohd Hussain, menulis untuk *[[mStar Online]]* menghuraikan filem ini sebagai "karya terbaik KRU". Hafidah Samat dari *[[New Straits Times]]* juga memuji filem ini dan memberi ulasan yang baik. Sharmila Billot, juga menulis untuk akhbar sama berpendapat filem ini "penuh aksi dengan kesan khas yang lebih baik". Wahiduzzaman, menulis untuk Cinema Online memberikan penarafan 3 daripada 5 bintang untuk filem ini, dan menulis: "Tidak kira apa yang dikatakan oleh sesiapa tentang *Cicak-Man*, komedi aksi itu tetap menjadi pesaing terbesar untuk filem blokbuster tempatan 2008. Jika anda meminati *Cicak-Man*, yang ini pastinya merupakan persembahan yang tidak boleh dilepaskan!".

## Anugerah

## Kesinambungan

Kesinambungan ketiga untuk *Cicak-Man* telah diumumkan pada Ogos 2012 dengan Yusry kembali sebagai pengarah dengan Ghaz Abu Bakar sebagai pengarah bersama. Beliau turut kembali sebagai penulis skrip, kali ini bersama Ghaz dan Nizam Zakaria. Norman Abdul Halim menggalas peranan sebagai penerbit bersama-sama dengan Tengku Iesta Tengku Alaudin dan Gayatri Su-Lin Pillai.

Berbanding dua filem sebelum ini, filem ketiga *Cicak-Man* tidak menampilkan barisan pelakon asal yang terdiri daripada Saiful, Fasha, Aznil, Yusry, AC dan Adlin, sebaliknya menampilkan Zizan Razak, Lisa Surihani dan Fizz Fairuz sebagai teraju utama. Filem ini telah kembali kepada format asal filem *Cicakman* iaitu komedi dengan penambahan tema keluargaan. Walau bagaimanapun,  watak serta jalan cerita yang diketengahkan amat berbeza secara keseluruhan daripada dua filem terdahulu.

*Cicakman 3* ditayangkan pada 12 Mac 2015, tujuh tahun selepas filem *Cicakman 2 - Planet Hitam* dikeluarkan. Filem ini mengisahkan tentang Man, yang telah terjumpa sebuah kotak yang mana dia diberi tanggungjawab untuk menjadi Cicakman yang baharu.

## Rujukan

## Pautan luar
*